星源縣齋書事
作者：喻良能
朝代：宋

paragraphs: 冬仲弭征轡，歘焉及新春。
飽喫番陽飯，細治星源民。
星源故自佳，民俗良易馴。
不嫌聾丞愚，翻愛假令真。
相與不忍欺，見謂無緇磷。
牒訟日以簡，賦輸日以臻。
遺我以暇隙，使得窺典墳。
短檠一窗燈，孤諷至夜分。
平明坐廳事，簾影清無塵。
閭里頗熙熙，孰云民不淳。
顧謂汝父老，辱愛亦已勤。
爲我理歸櫂，吾久思吾親。